**Castelul din Carpaţi**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Ascuns în umbra munţilor bătrâni,

Prin crestele cu dinţi tăioşi de gheaţă,

Copaci înalţi ce-n soare se răsfaţă,

Castelul râde brazilor păgâni.

La o fereastră rece, fumurie

Printre crenelurile vechi de piatră

Şi câini bătrâni, care spre lună latră,

Veghează în genunchi o poezie.

Ar dărui surâsul dulce-amar

Poetului ce în eternitate

Va caligrafia cu nestemate

Povestea lor pe-o frunză de stejar.

- Ninsorile abundă şi aici

Arareori potecile-s călcate,

Povestea a rămas pe jumătate

Scrisă pe coli de-argint cu slove mici.

Hrisoave prăfuite răsfoiesc

Descoperind legendele apuse,

Frânturi de anotimpuri suprapuse

Cu zile scurte. Noaptea, nefiresc,

Las lângă geam un sfeşnic în speranţa

Că vei găsi lumina şi-o să-nalţi

Acolo, la Castelul din Carpaţi,

O punte ce-o să-nvingă ignoranţa.

Ioan Grigoraș Liliana Trif